Popovs uzskata, ka nekādus noteikumus nav pārkāpis, tāpēc «Skaistu klasi» no «Google Webstore» nav izņēmis. Pirmdien, 20.janvārī, skolēna dzīvesvietu apmeklēja «Magnusson» zvērinātu advokātu biroja pārstāvis, kurš puiša vecākiem personīgi izsniedza skolēnam adresētu vēstuli, kurā advokāts Aleksejs Valle norāda uz to, ka viņš ir likumīgs «DEAC pārstāvis», kā arī uz to, ka «Skaistas klases» izmantošana esot pretrunā ar Autortiesību likuma 40.pantu. Šajā vēstulē advokāts arī brīdinājis, ka vērsies policijā, ja Popovs savu paplašinājumu neizņems no «Webstore», biznesa portālam «Nozare.lv» pastāstīja skolēns.

Rezultātā skolēns tomēr padevies un pirmdien izņēmis paša radīto programmas paplašinājumu no interneta vietnēm. «Esmu saņēmis DEAC advokātu brīdinājumu ar atsaucēm uz Autortiesību likumu. Joprojām neuzskatu, ka būtu to pārkāpis, bet man nav laika, nervu, naudas un citu resursu, ko veltīt savai juridiskajai aizsardzībai. Esmu izņēmis «Skaistu klasi» no «Chrome Webstore» un «Github«. Publiski atvainojos katram no 84 cilvēkiem, kas to bija lejupielādējuši un izmantojuši,» paziņoja Popovs.